Imtella' Novembru 15, 2020 - Aġġornata 15 Ta' Novembru, 2020 5:30pm Il-Kap tal-Oppożizzjoni u tal-Partit Nazzjonalista Bernard Grech qal li hemm bżonn li tfittex issir xi ħaġa fuq l-anzjani fid-djar tal-anzjani waqt dan iż-żmien tal-pandemija u qal li ħafna drabi qed jitħallew ġranet u ġimgħat mingħajr l-ebda kuntatt mal-qraba tagħhom. Dr Grech qal li se jikkontesta fuq il-5 distrett għax il-Partit Nazzjonalista jemmen fin-naħa t'isfel ta' Malta u fil-ħaddiema. F'attività politika li saret iż-Żurrieq, bit-tema Nissaħħu Flimkien, il-Kap tal-Oppożizzjoni u tal-Partit Nazzjonalista Bernard Grech qal li wasal iż-żmien li politiku ma jibqax jidħaq bin-nies imma jgħid l-affarijiet kif inhuma. Appella lill-Prim Ministru Robert Abela biex ma jibqax jgħid li l-pandemija tinsab taħt kontroll meta kulħadd jaf li n-numri huma kbar u kuljum jaqbżu l-mija. Sostna li l-professjonisti tas-saħħa stess qed jgħidu li jekk nibqgħu sejrin hekk se tikkollassa s-sistema tas-saħħa. Dr Grech qal li ħadd m'għandu jiċċaħħad minn kura minħabba sitwazzjoni li fiha ma jkunx hemm biżżejjed professjonisti. Dr Grech stieden ukoll lill-Prim Ministru biex jara li l-anzjani jingħataw attenzjoni xierqa. Qal li jaf b'każi fejn anzjani fid-djar tal-anzjani ilhom ġimgħat ma jkellmu lill-qraba tagħhom. Dr Grech enfasizza li l-anzjani wkoll għandhom id-dinjità u qal li dan it-tħassib tiegħu għaddieh ukoll lis-Supretendent tas-Saħħa Pubblika, il-Professur Charmaine Gauci. Il-Kap Nazzjonalista qal li mhu tort ta' ħadd li laqtitna l-pandemija, imma sostna li llum kulħadd jaf li l-Prim Ministru kien immatur, skorrett, daħaq bil-poplu meta qalilna morru u gawdu għax jien ukoll irrid ingawdi. Qal li fil-pożizzjoni tiegħu hu kien jgħid il-verità u f'Lulju kien jgħid lin-nies, in-numri tbaxxew imma ma nilludux ruħna li l-pandemija għaddiet. Qal li kien jgħid li hemm bżonn li n-nies joħorġu anke biex iddur l-ekonomija, imma kien jirsisti li dan kollu kellu jsir billi n-nies jieħdu ħsieb saħħithom. Il-Kap Nazzjonalista sellem il-memorja tas-sindku ta' Ħal Qormi, Renald Falzon u qal li jekk il-pajjiż naqas lejn Renald jew lejn wieħed mis-97 vittma tal-covid, għandna responsabbilità u ma nistgħux nibqgħu ħalqna magħluq. Dwar il-ħatra ta' Roberta Metsola bħala Viċi President tal-Parlament Ewropew, qal li l-Partit Nazzjonalista dejjem emmen fil-ħiliet tal-Maltin u l-Għawdxin. Stieden lill-Prim Ministru Abela biex jifiriħilha u juriha li hu kburi biha bħala Malti. Dr Grech sejjaħ ukoll lill-Gvern biex titressaq il-liġi tal-gender mechanism biex i-proċess elettorali jkun ġust u tajjeb. Qal li fl-elezzjoni li jmiss se tkun l-ewwel darba li Kap tal-Partit Nazzjonalista se jikkontesta fuq il-ħames distrett. Qal li ħa din id-deċiżjoni biex juri kemm hu u wkoll il-Partit Nazzjonalista jemmnu fin-naħa t'isfel ta' Malta, fil-ħaddiem, u fuq il-ħidma li tista' ssir biex jissaħħaħ il-pajjiż.